FI Euroopan unionin virallinen lehti C 34/1

Komission tiedonanto seuraavien aineiden riskinarvioinnin tuloksista ja riskien vähentämisen toimintasuunnitelmista: piperatsiini; sykloheksaani; metyleenidifenyylidi-isosyanaatti; but-2-yyni-1,4-dioli; metyylioksiraani; aniliini; 2-etyyliheksyyliakrylaatti; 1,4-diklooribentseeni; 3,5-dinitro-2,6-dimetyyli-4-tert-butyyliasetofenoni; di(2-etyyliheksyyli)ftalaatti; fenoli; 5-tert-butyyli-2,4,6-trinitro-m-ksyleeni

(ETA:n kannalta merkityksellinen teksti)

(2008/C 34/01)

Olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetussa neuvoston asetuksessa (ETY) N:o 793/93 (1) käsitellään tietojen raportointia, ensisijaisuusjärjestystä, riskien arviointia ja tarvittaessa toimintasuunnitelmien kehittämistä olemassa oleviin aineisiin liittyvien riskien rajoittamiseksi.

Ensisijaisiksi aineiksi on määritelty jäljempänä luetellut aineet. Tästä säädetään asetuksessa (ETY) N:o 793/93, jonka mukaisesti komission asetuksessa (EY) N:o 1179/94 (2) on ensimmäinen ensisijaisten aineiden luettelo, komission asetuksessa (EY) N:o 2268/95 (3) toinen ensisijaisten aineiden luettelo ja komission asetuksessa (EY) N:o 143/97 (4) kolmas ensisijaisten aineiden luettelo. Ensisijaisia aineita ovat

— piperatsiini,

— sykloheksaani,

— metyleenidifenyylidi-isosyanaatti,

— but-2-yyni-1,4-dioli,

— metyylioksiraani,

— aniliini,

— 2-etyyliheksyyliakrylaatti,

— 1,4-diklooribentseeni,

— 3,5-dinitro-2,6-dimetyyli-4-tert-butyyliasetofenoni,

— di(2-etyyliheksyyli)ftalaatti,

— fenoli,

— 5-tert-butyyli-2,4,6-trinitro-m-ksyleeni.

Näiden asetusten mukaisesti esittelijöiksi nimetyt jäsenvaltiot ovat arvioineet kyseisistä aineista ihmisille ja ympäristölle aiheutuvat riskit siten kuin olemassa olevien aineiden ihmisille ja ympäristölle aiheuttamien riskien arviointia koskevien periaatteiden vahvistamisesta 28 päivänä kesäkuuta 1994 annetussa komission asetuksessa (EY) N:o 1488/94 (5) säädetään. Lisäksi jäsenvaltiot ovat ehdottaneet toimintasuunnitelmaa riskien rajoittamiseksi asetuksen (ETY) N:o 793/93 mukaisesti.

Myrkyllisyyttä, ekomyrkyllisyyttä ja ympäristöä käsittelevää tiedekomiteaa (SCTEE) tai terveys- ja ympäristöriskejä käsittelevää tiedekomiteaa (SCHER) on kuultu, ja komiteat ovat antaneet lausuntonsa esittelijöiden tekemistä riskinarvioinneista. Lausunnot ovat tiedekomiteoiden Internet-sivustolla.

Asetuksen (ETY) N:o 793/93 11 artiklan 2 kohdassa säädetään, että riskinarvioinnin tulokset ja riskien rajoittamiseen tähtäävä toimintasuunnitelma hyväksytään yhteisön tasolla ja että komissio julkaisee ne. Tässä tiedonannossa ja siihen liittyvässä komission suosituksessa (6) esitetään yllä mainittuja aineita koskevien riskinarviointien (7) tulokset ja toimintasuunnitelmat kyseisistä aineista johtuvien riskien rajoittamiseksi.

Tiedonannossa esitettävät riskinarvioinnin tulokset sekä riskien vähentämistä koskevat toimintasuunnitelmat ovat asetuksen (ETY) N:o 793/93 15 artiklan 1 kohdalla perustetun komitean lausunnon mukaiset.

(1) EYVL L 84, 5.4.1993, s. 1.

(2) EYVL C 131, 26.5.1994, s. 3.

(3) EYVL C 231, 28.9.1995, s. 18.

(4) EYVL L 25, 28.1.1997, s. 13.

(5) EYVL L 161, 29.6.1994, s. 3.

(6) EUVL L 33, 7.2.2008.

(7) Kattava riskinarviointiraportti ja sen tiivistelmä ovat saatavilla Euroopan kemikaalitoimiston Internet-sivulla: http://ecb.jrc.it/existing-substances/